Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2004/C 58/08)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 117

1. Jäsenvaltion toimivaltainen viranomainen Nimi: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Osoite: Paseo Infanta Isabel, 1, E-28071 Madrid

Puhelin (34) 913 47 53 94

Faksi (34) 913 47 54 10

2. Hakijaryhmittymä 2.1 Nimi: Ryhmittymä, joka muodostuu seuraavista maatalousalan ammattijärjestöistä ja yrityksistä: COAG-IR, ADEA-ASAJA, UPA, Cooperativa Hortofrutícola Campos De Jumilla S.C.L, Explotaciones Agrarias Mare-Nostrum S.L., Frutoralt S.C.L. OPFH N° 691 ja SAT N° 8392 El Puntal De Los Alamos

Edustaja: Diego García Martínez

2.2 Osoite: Los Rosales, 6, E-30520 Jumilla (Murcia)

2.3 Kokoonpano: Tuottaja/jalostaja (x) muu ( )

3. Tuotelaji: Luokka 1.6 (Hedelmät)

4. Eritelmä (tiivistelmä 4 artiklan 2 kohdan edellytyksistä)

4.1 Nimi: "Pera de Jumilla"

4.2 Kuvaus: Suojatulla alkuperänimityksellä "Jumillan päärynä" suojattu tuote on Pyrus communis L. -lajin Ercolini-lajikkeen hedelmä. Se kuuluu ekstra- ja I-kauppaluokkiin ja on tarkoitettu syötäväksi tuoreena.

AISTINVARAISESTI HAVAITTAVAT JA FYSIKAALIS-KEMIALLISET OMINAISUUDET:

Suojatulla alkuperänimityksellä suojattujen päärynöiden hedelmäliha on vaaleaa, mehukasta ja hyvin makeaa. Se tuoksuu kevyesti ja on maultaan erinomainen. Päärynät ovat väriltään kellanvihreitä, ja runsaasti auringonpaistetta saaneet kohdat ovat punertavia.

Tuote eroaa muiden alueiden tuotteista seuraavalla tavalla: Päärynän kuori on punertava sillä puolella hedelmää, joka on ollut auringonvalossa. Väri johtuu siitä, että päärynä saa runsaasti auringonvaloa. Se sisältää enemmän sokeria kuin muut päärynät, kypsyy muita päärynöitä nopeammin ja on niitä kovempi ja suurempi.

Hedelmien koosta voidaan todeta, että ekstraluokan päärynöiden halkaisija on yli 58 mm ja I-luokan päärynöiden halkaisija yli 52 mm.

Kovuus on yli 11 lb/cm2 mitattuna penetrometrillä, jossa on 8 mm:n kärki.

Hedelmän määritettävissä oleva happopitoisuus on yli 1,5 g/l omenahappoa.

Liukoisten kuiva-aineiden arvo on yli 10,5 °Brix.

Sekä ekstra- että I-luokan hedelmien edellä mainitut arvot voivat vaihdella, kunhan sellaisia hedelmiä, jotka eivät vastaa vaatimuksia, ei ole yli 5:ttä prosenttia hedelmien määrästä tai painosta.

4.3 Maantieteellinen alue: Maantieteellinen tuotanto-, käsittely- ja pakkausalue käsittää Murcian maakunnan alueet, jotka kuuluvat Jumillan kuntaan.

Päärynöitä viljellään nykyään 932 hehtaarin kokoisella alueella.

4.4 Alkuperätodisteet: Päärynät ovat peräisin rekisteriin merkityiltä, tuotantoalueella sijaitsevilta viljelmiltä, ja ne ovat hyväksyttyä lajiketta. Päärynät käsitellään ja pakataan ja niitä säilytetään viljelmillä tai rekisteriin merkityissä tuotantolaitoksissa, jotka sijaitsevat samalla alueella. Kun käsittelemättömiä päärynöitä kuljetetaan kahden rekisteröidyn yrityksen välillä, lähetyksen mukana seuraa valvontaelimen myöntämä numeroitu asiakirja (volante de circulación). Tuotantolaitokset pitävät yllä rekisterikirjoja, joissa mainitaan ainakin lähetysten saapuminen ja lähteminen, varastot sekä erän numero ja luokka. Vain sellaiset päärynät, jotka ovat läpäisseet kaikki tarkastukset prosessin eri vaiheissa, pakataan ja saatetaan markkinoille siten, että niiden alkuperä taataan numeroidulla vastaetiketillä.

4.5 Viljelymenetelmä/Valmistusmenetelmä: Tuotannossa voidaan erottaa kaksi vaihetta:

VILJELY: Tuotetta viljellään käyttäen ympäristöä säästäviä menetelmiä. Kasveilla on ns. kasviterveyspassi (Pasaporte Fitosanitario), ja ne ovat sopeutuneet alueen olosuhteisiin.

Harventaminen ja sadonkorjuu tehdään käsin. Sato korjataan kahdessa vaiheessa siten, että korjuuta vältetään aurinkoisimpien tuntien aikana. Päärynät kerätään sopivan kypsinä, kun valvontaelin katsoo niiden olevan valmiita kerättäviksi. Kypsyyttä arvioitaessa otetaan huomioon päärynän koko, kuoren väri, siementen väri, kovuusanalyysin tulos ja sokeripitoisuus.

Hedelmät kerätään irroittamalla ne puusta varovaisesti: päärynään tartutaan sen varren ja puun oksan yhtymäkohdasta ja hedelmää vedetään ylöspäin. Näin vältetään siemenvarren vaurioituminen.

Sadonkorjuun jälkeen hedelmät on kuljetettava käsittelylaitoksiin 8-10 tunnin kuluessa.

KÄSITTELY: Päärynöitä vastaanotettaessa merkitään ylös tiedot erästä ja viljelmästä, jolta päärynät ovat peräisin, tuottajan nimi ja vastaanottopäivämäärä. Kuorma-autot punnitaan ja tuotteesta otetaan näytteitä, jotta hedelmien laatu voidaan arvioida. Tämän jälkeen hedelmät siirretään kylmähuoneisiin.

Keruun jälkeen hedelmiä ei käsitellä suoraan synteettisillä kemikaaleilla.

Pakkaukset varustetaan etiketeillä siten, että niihin kiinnitetään merkkietiketit ja numeroidut vastaetiketit, jotka valvontaelin on myöntänyt.

4.6 Yhteys maantieteelliseen alkuperään a) HISTORIA: Ensimmäiset tiedot päärynänviljelystä suojatun alkuperänimityksen alueella ovat peräisin 1500-luvulta, Filip II:n aikakaudelta.

Alueella sijaitsee suojelualueita, kuten Casa de Peralin suojelualue, jonka nimi viitaa selvästi päärynänviljelyyn.

Päärynälajike on sopeutunut hyvin alueen erityisominaisuuksiin. Tämä seikka sekä ilmasto, maaperä ja maanviljelijöiden taitotieto ovat vaikuttaneet päärynän erityisominaisuuksiin. Maanviljelijät ovat valikoineet Ercolini-lajikkeen puista parhaita hedelmiä kantavat puut sen perusteella, minkä kokoisia päärynät ovat, miten paksu siemenvarsi on, millainen päärynä on muodoltaan, kuinka tuottoisa lajike on ja miltä hedelmät maistuvat. Näin he ovat jalostaneet erityisen päärynän, joka eroaa muista alueiden Ercolini-päärynöistä siten, että sen sato korjataan varhain (kesäkuun viimeisen kolmanneksen aikana), se on kooltaan suurempi kuin saman lajikkeen päärynät yleensä, se on koostumukseltaan ja maultaan erittäin makea ja väriltään kellanvihreä. Kuoren sävy on punertava, mikä tekee päärynästä erityisen herkullisen näköisen. Näiden seikkojen ja hyvän säilyvyyden ansiosta jälleenmyyjät tulevat ostamaan Ercolini-päärynöitä Jumillasta, ja päärynöistä maksetaan enemmän kuin muilla alueilla, sillä ne menevät paremmin kaupaksi ja niistä saa korkeamman hinnan.

b) YMPÄRISTÖ: Ilmasto maantieteellisellä alueella, jolle suojattua alkuperänimitystä haetaan, vaikuttaa tuntuvasti Jumillan päärynöiden laatuun: päärynät voidaan kerätä varhain, ne ovat suurempia ja hedelmälihan koostumus on parempi. Lisäksi kuoreen syntyy tyypillinen punainen sävy.

Jumillan ilmastoon vaikuttaa ennen kaikkea Välimeren läheisyys. Ilmasto on lämmin, mutta alue sijaitsee riittävän korkealla, jotta talven matalat lämpötilat jäähdyttävät aluetta päärynänviljelyn kannalta riittävästi. Keväisin alueella ei esiinny pakkasia, ja sade on vähäistä. Sade voisi haitata päärynäpuiden kukintaa ja hedelmöittymistä.

Alueella tuulee etupäässä koillisesta. Iltapäivisin tuuli on kuivaa ja lämmintä, mikä helpottaa tautien valvontaa.

Suojatulla maantieteellisellä alueella päärynäpuut istutetaan laaksoihin keskipäivän aurinkoa kohti. Näin puut saavat mahdollisimman paljon auringonvaloa.

Korkea keskilämpötila (vuotuinen keskilämpötila +15,7 °C) sekä suurten öisten lämpötilavaihtelujen ja kevätpakkasten puuttuminen edistävät hedelmien nopeaa kypsymistä. Mutta se, että kypsymisvaiheessa aurinkoisia tunteja on runsaasti ja hedelmät saavat paljon auringonvaloa, aiheuttaa sen, että Jumillan päärynät sisältävät paljon liukoisia kuiva-aineita. Päärynöiden tärkein sisäisen laadun mittari onkin sokeripitoisuus.

Myös alueen perinteiset viljelymenetelmät muodostavat yhteyden Jumillan päärynöiden erityispiirteiden ja niiden maantieteellisen viljelyalueen välille. Käsin tehtävällä harvennuksella ja karsinnalla varmistetaan, että puussa on oikea määrä hedelmiä, mikä saa hedelmät kasvamaan suuremmiksi ja makeammiksi vahingoittamatta niiden rakennetta ja tasapainoa.

4.7 Valvontaelin Nimi: Dirección General de Agricultura e Industrias Agrarias de la Consejería de Agricultura, Agua y Medio Ambiente de la Comunidad Autónoma de Murcia

Edellä mainittu valvontaelin vastaa tilapäisesti valvonnasta ja sertifioinnista siihen saakka, kunnes suojatun alkuperänimityksen "Pera de Jumilla" (Jumillan päärynä) sääntelyneuvosto perustetaan ja ISO 45011 -standardin vaatimukset täyttyvät.

Osoite: Plaza Juan XXIII s/n, E-30071 Murcia

4.8 Merkintä: Kullakin rekisteröidyllä yrityksellä on oma myyntietiketti, joka valvontaelimen on hyväksyttävä. Niissä tulee olla seuraavat maininnat:

Maininta: Denominación de Origen Pera de Jumilla D.O.P. Pera de Jumilla

Lajike: Ercolini

Kauppaluokka: Ekstra tai I

4.9 Kansalliset vaatimukset - joulukuun 2 päivänä 1970 annettu laki nro 25/1970: "Estatuto de la viña, del vino y de los alcoholes" (laki viiniköynnöksistä, viinistä ja alkoholista), mikäli valvontaelimen tilalle perustetaan sääntelyneuvosto

- maaliskuun 23 päivänä 1972 annettu asetus nro 835/1972 lain nro 25/1970 soveltamisesta

- tammikuun 25 päivänä 1994 annettu määräys maataloustuotteiden ja elintarvikkeiden alkuperänimityksistä ja maantieteellisistä merkinnöistä annetun asetuksen (ETY) N:o 2081/92 yhteensovittamisesta Espanjan lainsäädännön kanssa.

- lokakuun 22. päivänä 99 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä.

EY-asiakirjan nro: ES/00315/07.10.2003.

Täydellisen asiakirja-aineiston vastaanottopäivä: 1. joulukuuta 2003.